Καλαφάτης: Οι ανανεώσιμες πηγές ενέργειας είναι «ένας τρόπος να κερδίσουμε το στοίχημα του μέλλοντος»
Η Ελλάδα συμμετέχει στην Διεθνή Διάσκεψη για Ανανεώσιμες Πηγές Ενέργειας στην Ουάσιγκτον.
Υπουργοί από 100 και πλέον χώρες συγκεντρώθηκαν στο Συνεδριακό Κέντρο της Ουάσιγκτον για να ανταλλάξουν απόψεις για την ανάπτυξη ανανεώσιμων πηγών ενέργειας. Η πρωτοβουλία για τη διοργάνωση της διάσκεψης ανήκει στην Αμερικανική κυβέρνηση, η οποία προσκάλεσε ανώτερα κυβερνητικά στελέχη της διεθνούς κοινότητας, ηγετικά στελέχη μη κυβερνητικών οργανώσεων αλλά και του ιδιωτικού τομέα σε μία προσπάθεια να διευρύνει το διάλογο για το περιβάλλον και να προωθήσει την ανταλλαγή νέων τεχνολογιών στις ανανεώσιμες πηγές ενέργειας. Ο υφυπουργός Ανάπτυξης της Ελλάδας Σταύρος Καλαφάτης εγκαινίασε το ελληνικό περίπτερο και επεσήμανε ότι είναι σημαντικό για τη Ελλάδα να συμμετάσχει σε τέτοιες διεθνείς πρωτοβουλίες . «Θεωρούμε ότι είναι μία ευκαιρία να ανταλλάξουμε απόψεις, να μοιραστούμε εμπειρίες και γνώσεις», αναφέρει ο υφυπουργός «σ’ ένα συνέδριο που συλλέγονται πάνω από 80 ομόλογοί μου, αλλά και με ιδιαίτερο επιστημονικό ενδιαφέρον. Ο συμβολικός λόγος (συμμετοχής μας) σχετίζεται βεβαίως με τη δυναμική που αναπτύσσουμε σαν χώρα στο να δώσουμε την έμφαση που απαιτείται στις ανανεώσιμες πηγές ενέργειας και να περάσουμε το μήνυμα ότι είναι ένας τρόπος να κερδίσουμε το στοίχημα του μέλλοντος». Αυτή τη στιγμή η Ελλάδα καλύπτει το 8% των ενεργειακών της αναγκών από ανανεώσιμες πηγές ενέργειας και φιλοδοξεί να φτάσει το 20% μέχρι το 2020. Ο κ. Καλαφάτης επισημαίνει ότι η αγορά στην Ελλάδα στο χώρο των εναλλακτικών πηγών ενέργειας βρίσκεται υπό διαμόρφωση. Από το 2006 έχει δημιουργηθεί θεσμικό πλαίσιο για τις ανανεώσιμες πηγές ενέργειας, ενώ κοντεύει να ολοκληρωθεί και η διαμόρφωση του χωροταξικού πλαισίου για τις συγκεκριμένες ενεργειακές ανάγκες. «Σκοπός μας» τονίζει ο κ Καλαφάτης «είναι να σχηματίσουμε το ενεργειακό μας μείγμα και να το ενισχύσουμε με όσο το δυνατόν περισσότερο απ’ τη μία με το φυσικό αέριο αλλά και με άλλες μορφές ανανεώσιμης ενέργειας. Θεωρούμε ότι με αυτό τον τρόπο και θα ωφελήσουμε τους καταναλωτές, θα κατεβάσουμε το κόστος, θα προστατεύσουμε το περιβάλλον και θα ενισχύουμε ακόμη περισσότερο τη ενεργειακή ασφάλεια, αφού θα διαφοροποιήσουμε τις πηγές από τις οποίες παράγουμε ενέργεια». Ο υφυπουργός Ανάπτυξης επισημαίνει τα κύρια σημεία που θα ήθελε να γνωρίζει η διεθνή κοινότητα για την Ελλάδα: «Θέλουμε να ενημερώσουμε ακριβώς για τα βήματα που έχουμε κάνει τα τελευταία χρόνια στο κομμάτι της αξιοποίησης αυτών των πηγών ενέργειας, να τους ενημερώσουμε για το θεσμικό πλαίσιο, το οποίο έχουμε διαμορφώσει και το οποίο διευκολύνει στο να γίνουν επενδύσεις πού πιο γρήγορα και πολύ πιο απλά, με λιγότερες δυσκολίες απ ότι στο παρελθόν. Είναι μία αντίληψη που θέλουμε να βγάλουμε προ τα έξω, το στοιχείο της εξωστρέφειας είναι σημαντικό να γίνει αντιληπτό από όλους, ότι αυτή τη στιγμή είναι χαρακτηριστικό της αναπτυξιακής πολιτικής της χώρας μας. Εξωστρέφεια, δυναμική, μέσα σε πνεύμα συνεργασίας και ανοικτό για αξιοποίηση των νέων τεχνολογιών». Στην επίσκεψη του εδώ στην Ουάσιγκτον τον υφυπουργό Ανάπτυξης πλαισιώνουν ο Γενικός Γραμματέας του Υπουργείου Κωνσταντίνος Μουσουρούλης και ο Γενικός Γραμματέας του YΠΕΧΩΔΕ κ. Ευάγγελος Μπαλτάς.